GRAMMY เผยไม่มีเอี่ยวปิด Z PAY TV ยันกล่อง GMM Z ยังรับชมได้ตามปกติ
GRAMMY แจงกรณียุติบริการ Z PAY TV นั้นเป็นเพียงการยุติบริการในส่วนของ PAY TV ที่ดำเนินการและเป็นเจ้าของโดยกลุ่ม CTH เท่านั้น ไม่กระทบกับบริการโครงข่ายและกล่อง GMM Z แต่อย่างใด และยังคงดำเนินธุรกิจขายกล่องรับสัญญาณโทรทัศน์ผ่านดาวเทียมซึ่งสามารถรับชมได้ตามปกติ ทั้งในระบบ C-Band/ KU-Band และกล่องรับสัญญาณโทรทัศน์ผ่านดาวเทียมทุกรุ่นก็ยังคงใช้งานได้เช่นเดิม 
15 ม.ค. 2559

บริษัท จีเอ็มเอ็ม แกรมมี่ จำกัด (มหาชน) หรือ GRAMMY ระบุว่า ตามที่ปรากฏข่าวเป็นการทั่วไป ระบุว่า บริษัทยุติให้บริการ Z PAY TV นั้นบริษัทขอชี้แจงเพื่อความเข้าใจที่ถูกต้องว่า บริษัทได้จำหน่ายเงินลงทุนในบริษัท จีเอ็มเอ็ม บี จำกัด (“GMMB”) ซึ่งเป็นผู้ดำเนินธุรกิจ Z PAY TV ให้กับ บริษัท ซีทีเอช แอลซีโอ จำกัด (CTH LCO) ไปแล้ว ตั้งแต่เดือนกรกฎาคม 2557
ดังนั้นบริษัทฯ จึงไม่มีส่วนเกี่ยวข้องกับการดำเนินการดังกล่าวหรือการให้บริการ Z PAY TV ในปัจจุบันแต่อย่างใด ส่วนธุรกิจแพลตฟอร์มโทรทัศน์ผ่านดาวเทียม “GMM Z” ซึ่งบริษัทฯ ถือหุ้นในสัดส่วน 100% ยังคงดำเนินธุรกิจจำหน่ายกล่องรับสัญญาณโทรทัศน์ผ่านดาวเทียมซึ่งผู้ใช้บริการสามารถรับชมช่องรายการฟรีทีวีได้ตามปกติ ทั้งในระบบ C-Bandและ KU-Band นอกจากนี้กล่องรับสัญญาณโทรทัศน์ผ่านดาวเทียมทุกรุ่นก็ยังคงใช้งานได้เช่นเดิม
อีกทั้ง GMM Z ยังให้บริการหลังการขายสำหรับลูกค้าได้ปกติตามเงื่อนไขและการรับประกัน การประกาศยุติบริการ Z PAY TV จึงเป็นการยุติบริการในส่วน PAYTV ที่ดำเนินการและเป็นเจ้าของโดยกลุ่ม CTH เท่านั้น ไม่กระทบกับบริการโครงข่ายและกล่อง GMM Z แต่อย่างใด
อนึ่ง เมื่อวันที่ 6 ม.ค.ที่ผ่านมา Z PAY TV ซึ่งเป็นส่วนหนึ่งของการให้บริการในกล่อง GMM Z ได้ประกาศยกเลิกการให้บริการ เบื้องต้นกล่อง GMM Z จะใช้ได้ถึงวันที่ 6 ก.พ.นี้ หลังจากนั้นจะรับชมได้เฉพาะช่องฟรีทีวีทั่วไป ไม่สามารถรับชมช่องฟรีของ GMM Z ได้ ส่วนการชดเชย ลูกค้าที่เติมเงินจะได้รับกล่อง CTH ภายในวันที่ 6 ก.พ. ตามที่อยู่ที่ให้ไว้ใน onlineservice.gmmz.tv พร้อมชดเชยฟรี Package เพิ่มอีก 1 ปี หรือตามที่ระบุไว้
โดยเฟซบุ๊ก Z PAY TV ซึ่งเป็นส่วนหนึ่งของการให้บริการในกล่อง GMM Z มีการเขียนข้อความถึงการเปลี่ยนแปลงระบบการให้บริการบนกล่อง ดังนี้
“Z PAY TV ขอแจ้งให้ท่านทราบว่า ทางบริษัทจะเปลี่ยนแปลงระบบการให้บริการบนกล่อง GMM Z จึงขอแจ้งยุติการให้บริการของ Z Pay TV บนกล่อง GMM Z โดยลูกค้าจะไม่สามารถเติมช่องรายการได้ตั้งแต่วันที่ 17 ม.ค.59 เป็นต้นไป และไม่สามารถรับชมช่องรายการของ Z Pay TV ได้ตั้งแต่วันที่ 6 ก.พ.59”
และจากข้อมูลเบื้องต้นนั้น ทางคณะกรรมการบริหารของบริษัท จีเอ็มเอ็มบี จำกัด ได้ประกาศถึงวิธีการชดเชยให้กับลูกค้า ได้แก่ กลุ่มลูกค้าที่สามารถชมแพ็คเกจโกลด์ จะได้รับการชดเชยกล่องรับสัญญาณดาวเทียมพร้อมโกลด์ แพ็คเกจ นาน 12 เดือน, กลุ่มลูกค้าที่สามารถรับชมแพ็คเกจอื่นที่ไม่ใช่แพ็คเกจโกลด์ และไม่มีการถ่ายทอดสดฟุตบอลพรีเมียร์ลีก อังกฤษ จะได้รับการชดเชยกล่องสัญญาณดาวเทียมพร้อมอุลตร้า แพลทินัม แพ็คเกจฟรีนาน 12 เดือน, กลุ่มลูกค้าที่รับชมแพ็คเกจที่มีฟุตบอลพรีเมียร์ลีก จะได้รับการชดเชยกล่องดาวเทียมพร้อม บียอนด์ ซีทีเอชแซท แพ็คเกจฟรีนาน 12 เดือน, หากลูกค้าไม่ยอมรับการชดเชย บริษัทจะคืนเงินให้ โดยจะคืนเงินให้ตามวันที่ไม่ได้รับชมเท่านั้น
 